Nos Officialis Eduensis notum facimus universis presentibus et futuris, quod Guillelmus, decanus, et capitulum Eduense accensiverunt Aymoni de sancto Pancratio, homini suo, et heredibus ipsius Aymonis in perpetuum, quemdam campum qui vocatur campus au Moyne, qui situs est apud Aut Villers, ante domum Gaudrici d’Aut Villers, pro quatuordecim solidis Divion. annui census et pro uno bicheto avene ad mensuram Eduensem et pro una gallina annue costume; que omnia predicta, scilicet solidos, bichetum avene et gallinam dictus Aymo vel heredes sui predictum campum tenentes, tenentur singulis annis in descensum Biffracti dicto capitulo vel ejus mandato reddere: et si contingeret predictum Aymonem et heredes suos a dominio dicti capituli exire vel recedere, dictus campus cum omni melioratione et edificio ibidem factis a dicto Aymone vel ab heredibus suis dicto capitulo pacifice et quiete remaneret, prout hec omnia predicta vidimus contineri in litteris dictorum decani et capituli super hoc confectis et magno sigillo dicti capituli sigillatis eidem Aymoni traditis. In cujus rei testimonium, ad preces et instantiam dicti Aymonis, presentibus litteris sigillum curie Eduensis duximus apponendum. Actum anno Domini Mº CCº Lº secundo, mense Septembri.